Rusland, VN kap Facebook-besluit oor gewelddadige plasings  Facebook Meta (Foto: Verskaf) Die Verenigde Nasies (VN) het sy kommer uitgespreek oor Facebook se besluit om sy beleid oor gewelddadige uitlatings tydelik te verslap ná Rusland se inval in Oekraïne terwyl Rusland gesê het hy sal ŉ strafregtelike saak teen Meta aanhangig maak. Die VN meen Meta se verslapping van Facebook se beleid kan tot haatspraak teen Russe lei. Rusland het gesê hy sal ŉ saak aanhangig maak weens Meta se “beroep vir die moord” op Russe en dat Facebook en Instagram se moedermaatskappy sy reëls verslap het rakende gewelddadige boodskappe wat op Rusland se weermag en leiers gerig is. Meta het gesê die platforms sal nou stellings soos “dood van Russiese indringers” toelaat, maar nie geloofwaardige dreigemente teen burgerlikes nie. “Dit is duidelik ŉ baie, baie komplekse kwessie, maar dit wek wel ŉ paar bekommernisse onder die bepalings van menseregtewetgewing en internasionale humanitêre reg,” het Elizabeth Throssell, ŉ VN-woordvoerder, aan verslaggewers in Genève gesê. “Ons het tydelik voorsiening gemaak vir vorme van politieke uitdrukking wat normaalweg ons reëls sou oortree, soos gewelddadige uitlatings,” het Meta vroeër in ŉ verklaring gesê. Volgens Meta sal “geloofwaardige oproepe vir geweld teen Russiese burgers” nie toegelaat word nie. Throssell het gewaarsku dat die nuwe beleid nie duidelik is nie en “beslis kan bydra tot haatspraak gerig op Russe in die algemeen”. Volgens Throssell sal die VN met Meta in gesprek tree hieroor. Rusland se ondersoekkomitee wat groot misdade ondersoek, het gesê daar is met ŉ ondersoek begin “weens onwettige oproepe vir die moord op Russiese burgers deur werknemers van die Amerikaanse maatskappy Meta”. Rusland se aanklaerskantoor het ook versoek dat die internetreus as “ekstremisties” gebrandmerk word en het gevra dat Instagram in die land blokkeer word. Die kantoor het gesê “materiaal word op Instagram versprei wat oproepe bevat vir die pleeg van gewelddadige dade teen die burgers van Rusland, insluitend militêre personeel”. Rusland se mediawaghond Roskomnadzor is versoek om “toegang” tot Instagram te beperk. Facebook en Instagram word wyd in Rusland gebruik, laasgenoemde is die gewildste sosialemediaplatform vir jong Russe. Twitter en Facebook is egter sedert vroeg Maart ontoeganklik in Rusland.